### NN 4/2026 (14.1.2026.), Pravilnik o izmjenama i dopunama Pravilnika o stručnom osposobljavanju vozača vozila za prijevoz opasnih tvari u cestovnom prometu

MINISTARSTVO MORA, PROMETA I INFRASTRUKTURE

20

Na temelju članka 37. stavaka 3. i 4. Zakona o prijevozu opasnih tvari (»Narodne novine«, broj 79/07), a u svezi s člankom 97. alineja 4. Zakona o eksplozivnim tvarima te proizvodnji i prometu oružja (»Narodne novine« broj 70/17) ministar mora, prometa i infrastrukture u suglasnosti s ministrom unutarnjih poslova i ministrom znanosti, obrazovanja i mladih, donosi

PRAVILNIK

O IZMJENAMA I DOPUNAMA PRAVILNIKA O STRUČNOM OSPOSOBLJAVANJU VOZAČA VOZILA ZA PRIJEVOZ OPASNIH TVARI U CESTOVNOM PROMETU

Članak 1.

U Pravilniku o stručnom osposobljavanju vozača vozila za prijevoz opasnih tvari u cestovnom prometu (»Narodne novine«, br. 69/09 i 96/13) članak 2. mijenja se i glasi:

»Članak 2.

(1) Vozači vozila kojima se prevoze opasne tvari i na koje se primjenjuju odredbe Sporazuma o međunarodnom cestovnom prijevozu opasnih tvari (dalje: Sporazum) moraju se stručno osposobljavati potrebnim znanjem i vještinama kroz osnovni i dopunski (specijalistički) tečaj.

(2) Osnovni tečaj obvezan je za sve vozače iz stavka 1. ovog članka, a provodi se sukladno Sporazumu, kroz osnovni tečaj – početni, nakon čega je vozač dužan svakih pet godina osposobiti se kroz osnovni tečaj – obnova znanja.

(3) Dopunski (specijalistički) tečaj:

a) za vozače vozila ili mobilne jedinice za proizvodnju eksploziva (MEMU) u kojima se prevoze opasne tvari u fiksnim ili demontažnim cisternama, obujma iznad 1 m³, vozači baterijskih vozila čiji ukupni obujam prelazi 1 m³ i vozači vozila ili MEMU-a u kojima se prevoze opasne tvari u kontejnerskim cisternama, prenosivim cisternama ili spremnicima plina s više elemenata (MEGC) čiji pojedinačni obujam prelazi 3 m³ na prijevoznoj jedinici, sukladno Sporazumu, provodi se kroz dopunski tečaj za prijevoz u cisternama – početni, odnosno svakih pet godina kroz dopunski tečaj za prijevoz u cisternama – obnova znanja,

b) za vozače vozila kojima se prevoze eksplozivne tvari i predmeti (opasne tvari klase 1), sukladno Sporazumu, uz osnovni tečaj, provodi se kroz dopunski tečaj za prijevoz tvari i predmeta klase 1 – početni, odnosno svakih pet godina kroz dopunski tečaj za prijevoz tvari i predmeta klase 1 – obnova znanja,

c) za vozače vozila kojima se prevozi radioaktivni materijal (opasne tvari klase 7), sukladno Sporazumu, uz osnovni tečaj, provodi se kroz dopunski tečaj za prijevoz radioaktivnog materijala klase 7 – početni, odnosno svakih pet godina kroz dopunski tečaj za prijevoz radioaktivnog materijala klase 7 – obnova znanja.

(4) Vozač smije pristupiti osnovnom tečaju – obnova znanja, odnosno odgovarajućem dopunskom (specijalističkom) tečaju obnove znanja i položiti ispit iz članka 5. ovog Pravilnika prije isteka roka od 5 godina od dana polaganja prethodnog osnovnog odnosno dopunskog tečaja. U protivnom, dužan je ponovno pristupiti odgovarajućem početnom tečaju.

Članak 2.

Članak 3. mijenja se i glasi:

»Članak 3.

(1) Ustanova ovlaštena za obavljanje stručnog osposobljavanja vozača vozila kojima se prevoze opasne tvari (dalje: Ustanova) mora provoditi tečajeve iz članka 2. ovog Pravilnika prema nastavnom planu i programu koji je sukladan Sporazumu.

(2) Tečajevi iz članka 2. i Ispit iz članka 5. ovoga Pravilnika provode se na hrvatskom jeziku i latiničnom pismu.

(3) Ukoliko osposobljavanju pristupa vozač koji nije državljanin Republike Hrvatske dužan je dokazati znanje hrvatskoga jezika najmanje razine B1 Zajedničkog europskog referentnog okvira za jezike, osim ako se posebnim propisom ne zahtijeva znanje jezika druge razine.

(4) Znanje hrvatskoga jezika dokazuje se potvrdom o položenom ispitu iz poznavanja hrvatskoga jezika i latiničnog pisma na visokom učilištu, srednjoškolskoj ustanovi ili ustanovi za obrazovanje odraslih koje na temelju odobrenja ministarstva nadležnog za obrazovanje izvode programe iz hrvatskoga jezika.

(5) Iznimno od stavka 3. ovog članka, znanje hrvatskoga jezika i latiničnog pisma ne moraju dokazivati vozači:

1. koji su završili osnovno, srednje ili visoko obrazovanje u Republici Hrvatskoj;

2. izvorni govornici jednog od jezika iz podskupine južnoslavenskih jezika.

(6) Tečajevi iz članka 2. i ispit iz članka 5. ovog Pravilnika moraju se provoditi na adresi koja je navedena u rješenju kojom je Ustanovi dana ovlast za provedbu stručnog osposobljavanja vozača.

(7) Ustanove su dužne najaviti provedbu tečaja i provedbu ispita ministarstvu nadležnom za promet (dalje: Ministarstvo) najkasnije osam dana prije njihovog održavanja putem informatičko-komunikacijskog sustava za praćenje prijevoza opasnih tvari u cestovnom prometu.

(8) U najavama iz stavka 7. ovog članka Ustanova je dužna navesti najmanje sljedeće podatke:

1. naziv Ustanove,

2. planirani početak i završetak tečaja te raspored sati održavanja po danima, odnosno datum i vrijeme održavanja ispita,

3. popis vozača koji će prisustvovati tečaju odnosno ispitu koji sadrži najmanje: ime i prezime, datum rođenja, osobni identifikacijski broj, državljanstvo i tečaj(eve) po kojem(ima) će biti osposobljavani,

4. popis predavača po danima koji sadrži: ime i prezime te osobni identifikacijski broj,

5. mjesto i adresu izvođenja teorijskog dijela tečaja i praktične nastave, odnosno mjesto i adresu provedbe ispita.

(9) Ustanovi je zabranjeno održavati tečaj odnosno ispit suprotno najavi iz stavka 7. ovoga članka.

(10) Podatke iz stavka 8. ovog članka nije dozvoljeno mijenjati u roku kraćem od onoga navedenog u stavku 7. ovog članka osim popisa iz stavka 8., točke 3. i 4. ovoga članka koje je dozvoljeno izmijeniti najkasnije 48 sata prije održavanja tečaja odnosno ispita.

(11) Tečaj odnosno ispit koji je najavila, Ustanova može otkazati najkasnije 48 sati prije njegovog planiranog početka jedino u slučaju izvanrednih i nepredvidivih okolnosti o čemu je dužna odmah obavijestiti Ministarstvo pisanim putem.

Članak 3.

U članku 5. riječi »osnovnog tečaja, dopunskog tečaja, odnosno tečaja obnove znanja« zamjenjuju se riječima »tečaja iz članka 2. ovog Pravilnika«, a riječi »provjeri znanja (u daljnjem tekstu: ispitu)« zamjenjuje se riječju »ispitu«.

Članak 4.

U članku 7. iza riječi »ime i prezime vozača« dodaju se riječi »osobni identifikacijski broj,«, iza riječi »adresu prebivališta« dodaje se riječ »državljanstvo,«, a riječ »programa« zamjenjuje se riječju »tečaja«.

Članak 5.

U članku 8. stavku 1. iza riječi »članka 2.« brišu se riječi »stavka 1.«, a riječi »o popisu polaznika stručnog osposobljavanja« zamjenjuju se riječima »vozača koji se stručno osposobljavaju«.

Iza stavka 1. dodaje se novi stavak 2. koji glasi:

»(2) Evidencija iz stavka 1. ovog članka obvezno mora sadržavati i potpisnu listu vozača koju vozači potpisuju vlastoručnim potpisom i koja se sačinjava za svaki pojedini dan održavanja osposobljavanja. Obrazac potpisne liste tiskan je u prilogu ovog Pravilnika i čini njegov sastavni dio (Prilog 2.).«

Članak 6.

U članku 11. stavku 2. riječi »iz Programa koji obuhvaća osnovni tečaj« zamjenjuju se riječima »za osnovni tečaj – početni«.

Stavak 3. mijenja se i glasi:

»(3) Ispit iz stavka 2. ovog članka sastoji se od 25 pisanih pitanja na koja vozač odgovara u roku od 60 minuta.«.

Stavak 4. mijenja se i glasi:

»(4) Ispit za svaki pojedini dopunski tečaj – početni (dopunski tečaj za prijevoz u cisternama – početni, dopunski tečaj za prijevoz tvari i predmeta klase 1 – početni, dopunski tečaj za prijevoz radioaktivnog materijala klase 7 – početni) sastoji se od 15 pisanih pitanja na koja vozač odgovara u roku od 45 minuta.«.

Stavak 5. mijenja se i glasi:

»(5) Ispit za osnovni tečaj – obnova znanja, sastoji se od 15 pisanih pitanja na koja vozač odgovara u roku od 45 minuta, a ispit obnove znanja za svaki pojedini dopunski tečaj (dopunski tečaj za prijevoz u cisternama – obnova znanja, dopunski tečaj za prijevoz tvari i predmeta klase 1 – obnova znanja, dopunski tečaj za prijevoz radioaktivnog materijala klase 7 – obnova znanja) sastoji se od 10 pisanih pitanja na koja vozač odgovara u roku od 30 minuta.«.

Članak 7.

U članku 14. stavku 2. riječi »adresa prebivališta vozača, oznaka kategorije motornog vozila za koju vozač ima vozačku dozvolu, broj dozvole i tko ju je izdao,« zamjenjuje se riječima »državljanstvo vozača, osobni identifikacijski broj vozača«, a« riječ »programa« zamjenjuje se riječju »tečaja«.

Članak 8.

U članku 17. stavak 1. mijenja se i glasi:

»(1) Na temelju uvjerenja iz članka 16. stavka 1. ovoga Pravilnika Ministarstvo, vozaču koji ispunjava uvjete iz članka 34. stavka 1. podstavka 1. Zakona o prijevozu opasnih tvari (»Narodne novine«, broj 79/07 i 70/17), izdaje ADR potvrdu o osposobljenosti vozača (dalje: Potvrda).«

Članak 9.

Članak 18. mijenja se i glasi:

»Članak 18.

(1) Zahtjev za izdavanje, odnosno za produljenje valjanosti Potvrde podnosi se na posebnom obrascu koji je objavljen na mrežnim stranicama Ministarstva.

(2) U slučaju kada vozač posjeduje valjanu Potvrdu pa nakon pohađanja odgovarajućeg tečaja obnove znanja iz članka 2. ovog Pravilnika položi ispit iz članka 5. ovog Pravilnika u vremenskom razdoblju unutar dvanaest mjeseci prije datuma isteka njezine valjanosti, izdat će se nova Potvrda na rok od pet godina čija valjanost počinje datumom isteka prethodne Potvrde.

(3) U slučaju kada vozač posjeduje valjanu Potvrdu pa nakon pohađanja odgovarajućeg tečaja obnove znanja iz članka 2. ovog Pravilnika položi ispit iz članka 5. ovog Pravilnika u vremenskom razdoblju ranijem od dvanaest mjeseci prije datuma isteka njezine valjanosti, izdat će se nova Potvrda na rok od pet godina čija valjanost počinje datumom položenog ispita.

(4) U slučaju kada vozač posjeduje valjanu Potvrdu pa nakon pohađanja jednog ili više dopunskih (specijalističkih) tečaja iz članka 2. stavka 3. ovog Pravilnika položi ispit iz članka 5. ovog Pravilnika, izdat će se nova Potvrda, a vrijeme valjanosti nove Potvrde ostaje kao i na prethodnoj Potvrdi.«

Članak 10.

Dosadašnji prilozi 1., 2. i 3. zamjenjuju se novim prilozima 1., 2. i 3., koji su tiskani uz ovaj Pravilnik i čine njegov sastavni dio.

PRIJELAZNE I ZAVRŠNE ODREDBE

Članak 11.

Do uspostave informatičko-komunikacijskog sustava iz članka 3. stavka 7. koji je dodan člankom 2. ovoga Pravilnika, najave termina osposobljavanja vozača obavljat će se putem službene elektroničke pošte Ministarstva.

Članak 12.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/25-02/36

Urbroj: 530-08-2-1-2-25-9

Zagreb, 31. prosinca 2025.

Ministar
 Oleg Butković, v. r.

PRILOG 1

OBRAZAC UVJERENJA

(Naziv ustanove ovlaštene za stručno osposobljavanje vozača vozila za prijevoz opasnih tvari u cestovnom prometu)

Mat. broj ----------------/ 20.. god.

Broj i nadnevak Uvjerenja ---------------------- – 20.. god.

Na temelju članka 37. stavak 4. Zakona o prijevozu opasnih tvari (»Narodne novine«, broj 79/07 i 70/17) i članka 16. stavak 1. i 2. Pravilnika o stručnom osposobljavanju vozača vozila za prijevoz opasnih tvari u cestovnom prometu,

(Naziv ustanove)

izdaje

UVJERENJE
 o položenom stručnom ispitu vozača vozila
 za prijevoz opasnih tvari

|  |  |
| --- | --- |
| Vozač(ica)\_\_\_\_\_\_\_\_\_\_\_\_\_\_\_\_\_\_\_\_, OIB: \_\_\_\_\_\_\_\_\_\_\_\_\_\_\_\_\_ | |
| (ime i prezime) | |
| rođen(a) \_\_\_\_\_\_\_\_\_\_\_\_\_\_\_\_\_ | u \_\_\_\_\_\_\_\_\_\_\_\_\_\_\_\_\_\_\_\_\_\_, |
| (dan, mjesec i godina) | (mjesto, općina, država) |
| polagao(la) je stručni ispit za prijevoz opasnih tvari  dana \_\_\_\_\_\_\_\_\_ 20\_\_\_\_ god. u \_\_\_\_\_\_\_\_\_\_\_\_\_\_\_\_\_\_\_\_\_\_\_\_. | |
| (naziv mjesta) | |
| Vozač(ica) je položio(la) stručni ispit prema programu: | |
| – osnovni tečaj – početni, za klase 2, 3, 4.1, 4.2, 4.3, 5.1, 5.2, 6.1, 6.2, 8 i 9;  – dopunski tečaj za prijevoz u cisternama – početni;  – dopunski tečaj za prijevoz tvari i predmeta klase 1 – početni;  – dopunski tečaj za prijevoz radioaktivnog materijala klase 7 – početni;  – osnovni tečaj – obnova znanja, za klase 2, 3, 4.1, 4.2, 4.3, 5.1, 5.2, 6.1, 6.2, 8 i 9;  – dopunski tečaj za prijevoz u cisternama – obnova znanja;  – dopunski tečaj za prijevoz tvari i predmeta klase 1 – obnova znanja i  – dopunski tečaj za prijevoz radioaktivnog materijala klase 7 – obnova znanja. | |
| (precrtati tečajeve na koje se ne odnosi)  te je osposobljen(a) za prijevoz opasnih tvari u cestovnom prometu. | |

|  |  |  |
| --- | --- | --- |
| Predsjednik ispitnog povjerenstva | M.P. | Ovlaštena osoba |

PRILOG 2

OBRAZAC POTPISNE LISTE

USTANOVA: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(naziv i OIB)

Mjesto i adresa provedbe osposobljavanja: \_\_\_\_\_\_\_\_\_\_\_\_\_\_\_\_\_\_\_

Ime i prezime predavača:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Potpis predavača: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

POTPISNA LISTA PRISUTNOSTI VOZAČA NA OSPOSOBLJAVANJU ZA DAN: \_\_\_\_\_.\_\_\_\_\_.\_\_\_\_\_\_\_\_.

Termin osposobljavanja: od\_\_\_\_ sati do \_\_\_\_ sati

|  |  |  |  |  |
| --- | --- | --- | --- | --- |
| R. b. | Ime i  prezime | OIB | Program  osposobljavanja\* | Potpis |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |

|  |  |
| --- | --- |
| \* upisati skraćenu/-e oznaku/-e programa za koji se vozač osposobljava: | |
| – osnovni tečaj – početni, za klase 2, 3, 4.1, 4.2, 4.3, 5.1, 5.2, 6.1, 6.2, 8 i 9; | (upisati: OSN.-POČ.) |
| – dopunski tečaj za prijevoz u cisternama – početni; | (upisati: DOP. CIS. – POČ.) |
| – dopunski tečaj za prijevoz tvari i predmeta klase 1 – početni; | (upisati: DOP. KL1. – POČ.) |
| – dopunski tečaj za prijevoz radioaktivnog materijala klase 7 – početni; | (upisati: DOP. KL7. – POČ.) |
| – osnovni tečaj – obnova znanja, za klase 2, 3, 4.1, 4.2, 4.3, 5.1, 5.2, 6.1, 6.2, 8 i 9; | (upisati: OSN.-OBN.) |
| – dopunski tečaj za prijevoz u cisternama – obnova znanja; | (upisati: DOP. CIS. – OBN.) |
| – dopunski tečaj za prijevoz tvari i predmeta klase 1 – obnova znanja; | (upisati: DOP. KL1. – OBN.) |
| – dopunski tečaj za prijevoz radioaktivnog materijala klase 7 – obnova znanja. | (upisati: DOP. KL7. – OBN.) |

PRILOG 3

OBRAZAC ADR POTVRDE O OSPOSOBLJENOSTI VOZAČA

![](/files/_web/sluzbeni-dio/2026/134485/images/6230.jpg)

![](/files/_web/sluzbeni-dio/2026/134485/images/6222.jpg)

\* Ispunjava se potrebnim podacima